เลือกซื้อสินค้าและกระเช้าของขวัญ ต้อนรับเทศกาลปีใหม่ 2565 ย้ำสินค้าทุกชิ้นต้องระบุราคา
ร้อยตรี จักรา ยอดมณี รองอธิบดีกรมการค้าภายใน กล่าวว่า ในช่วงเทศกาลปีใหม่ที่ประชาชนออกมาจับจ่ายใช้สอยเป็นจำนวนมาก ถือเป็นการโปรโมทโครงการพาณิชย์ลดราคา! New Year Grand Sale 2022 ไปในตัว โดยกรมฯได้ส่งเจ้าหน้าที่ออกติดตามสถานการณ์การจำหน่ายสินค้าอย่างใกล้ชิด เพื่อปกป้องสิทธิประชาชนผู้บริโภค รวมทั้งตรวจสอบการปิดป้ายแสดงราคาสินค้า ตรวจสอบเครื่องชั่ง ตวง วัด และตรวจสอบรายการสินค้าในกระเช้าของขวัญและปริมาณสินค้าในบรรจุภัณฑ์ว่าถูกต้องตามที่ระบุไว้หรือไม่นอกจากนี้ ยังมีสินค้าเข้าร่วมโครงการมากมาย ทั้งอาหารและเครื่องดื่ม อาหารปรุงสำเร็จ ซอสปรุงรสของใช้ประจำวัน ผลิตภัณฑ์ชำระล้างร่างกาย และผลิตภัณฑ์ซักล้าง  บางอย่างมีโปรโมชันซื้อ 1 แถม 1, ซื้อ 2 แถม 1 มีส่วนลดสูงสุดร้อยละ50 ซึ่งประชาชนให้ความสนใจเลือกซื้อเป็นจำนวนมาก โดยโครงการนี้จะดำเนินการไปจนถึงวันที่ 31  มกราคม 2565 การเลือกซื้อกระเช้าของขวัญ ควรตรวจสอบรายละเอียดให้ครบถ้วน อาทิ รายการสินค้า ขนาด ปริมาณ ราคาสินค้าแต่ละรายการ ราคาภาชนะบรรจุ (เช่น ค่ากระเช้า) ค่าบริการจัดกระเช้าและตรวจสอบวันหมดอายุของสินค้า ซึ่งควรมีอายุอีกไม่น้อยกว่า 6  เดือน สำหรับสินค้าอื่นๆ ควรอ่านฉลากสินค้าและป้ายราคาเพื่อเปรียบเทียบราคาและปริมาณสินค้า หากประชาชนไม่ได้รับความเป็นธรรมในการซื้อสินค้าและบริการ สามารถติดต่อมาที่สายด่วนกรมการค้าภายใน 1569 หรือสำนักงานพาณิชย์จังหวัดทั่วประเทศ